钦定古今图书集成/理学汇编/经籍典/第085卷 > 宋朱元昇三易备遗 > 《纪归藏易》
## 钦定古今图书集成/理学汇编/经籍典/第085卷 > 宋朱元昇三易备遗 > 《纪归藏易》

文王有先天、后天之辞，太元有中天之名。邵子于《观
物外篇》以伏羲《易》为先天，以文王《易》为后天。迨伯温
著《皇极经世系述》，则曰：“唐虞者其中天而兴乎，尧舜
者其应运而生乎。”是又以唐虞之时为中天。然愚考
《周礼》三《易》之序曰：一曰《连山》，二曰《归藏》，三曰《周易》。伏
羲《连山》既以先天维之，文王《周易》既以后天纪之，则
黄帝、《归藏》不得不维以中天；是盖本《周礼》所述三《易》
之序云尔，非敢自异于伯温也。若夫《文言》曰：“先天而
天弗违，后天而奉天时。”《太元》列九天之名，一曰中天；
此先天、后天、中天，其义又各有旨，非此之谓。